**RYŠKĖJANTIS PORTRETAS: GRAFIENĖS MARIJOS TYZENHAUZAITĖS-PŠEZDZIECKIENĖS BIOGRAFIJOS BRUOŽAI**

**Gintarė Džiaugytė**

**Rokiškio krašto muziejaus muziejininkė**

Marijos Tyzenhauzaitės-Pšezdzieckienės vardas Rokiškyje skamba kone kasdien. Šį vardą dažniausiai pamini muziejininkai, o išgirsta miesto svečiai. Dažniausiai šie apie ją sužino tai, ką rokiškėnai puikiai išmano: ji – Rokiškio Šv. Apaštalo evangelisto Mato bažnyčios fundatorė ir buvusi Rokiškio dvaro savininkė. Dėl jos santuokos Rokiškį pradeda valdyti ir nauja – Pšezdzieckių – giminė. Tačiau kas dar, kokia istorija slypi po šiuo vardu?

Rokiškio krašto muziejus kol kas sukaupęs mažai tiek istoriografinių žinių, tiek menkai nagrinėti ir turimi su ja susiję dokumentai. 2018-ųjų lapkritį bus 195-osios M. Tyzenhauzaitės gimimo metinės: proga prisiminti šią Rokiškio dvaro savininkę ir pažvelgti į ją įdėmiau.

Ši Tyzenhauzų giminės atstovė išties spalvinga ir patraukli asmenybė. Kad suteiktume visoms jos karitatyvinėms, mecenatinėms ir meninėms veikloms foną, pirmame straipsnyje išsamiau aptarsime M. Tyzenhauzaitės biografiją. Kitas šių dviejų straipsnių ciklo straipsnis bus skirtas būtent Marijos visuomeninei ir meninei veiklai.

M. Tyzenhauzaitė istoriografijoje kol kas marginali persona. Yra paskirų straipsnių veikloms, prie kurių ji prisidėjo[[1]](#footnote-1), objektams, kuriuos finansavo[[2]](#footnote-2). Apie Mariją daugiau informacijos esama ir darbuose, skirtuose jos šeimos nariams: tėvui Konstantinui[[3]](#footnote-3), broliui Reinoldui[[4]](#footnote-4) ar vyrui Aleksandrui[[5]](#footnote-5), taip pat gimimo vietai Pastovims[[6]](#footnote-6). Tačiau pati grafienė kol kas nesulaukė atskiro istorikų dėmesio, todėl jos asmenybės ir gyvenimo paveikslas – blankus, nevientisas ir neišbaigtas.

Šio paveikslo detalizavimui reikalingų šaltinių blokas turėtų būti gausus, tačiau jis – nekompleksiškas. Vienas iš veiksnių tam – Marijos kelionės. Gimusi Pastovyse, po santuokos gyvenusi Varšuvoje bei keliavusi po užsienį ji paliko daug veiklos pėdsakų skirtingose vietose. Su Marija, jos kaip Rokiškio dvaro savininkės nuo 1880 m. parėdymais bei bažnyčios statybomis susijusių dokumentų saugoma ir Rokiškio krašto muziejuje bei Rokiškio Šv. Apaštalo evangelisto Mato bažnyčioje. Muziejuje yra ir asmeninių dokumentų: Marijos pasas[[7]](#footnote-7), jai adresuotų laiškų[[8]](#footnote-8). Deja, iki šiol pastarieji nebuvo panaudoti tikslinant informaciją apie grafienę. Gausus dokumentų ir kitų šaltinių kompleksas buvo saugotas vadinamojoje Pšezdzieckių bibliotekoje Varšuvoje, Pšezdzieckių rūmuose Foksalio gatvėje. Didelę dalį šio sukaupto archyvo Antrojo pasaulio karo metais sunaikino gaisras, kilęs dėl bombardavimo. Menka šio archyvo dalis šiandien saugoma Vyriausiajame senųjų aktų archyve Varšuvoje. Vienokių ar kitokių šaltinių galima spėti esant ir užsienio archyvuose. Pažinti M. Tyzenhauzaitės-Pšezdzieckienės veiklą padeda ir XIX a. spauda[[9]](#footnote-9). Nepaisant galimos šaltinių gausos, nemažai autorių, aptariančių grafienės biografinius duomenis, remiasi Marijos pusseserės Gabrielės Giunterytės-Puzinienės dienoraščiu[[10]](#footnote-10).

Iš visų istoriografijos pozicijų, nors kiek aptariančių Marijos gyvenimą, reikia išskirti jos anūko Reinoldo Pšezdzieckio biografiją apie Marijos vyrą Aleksandrą Pšezdzieckį[[11]](#footnote-11). Reinoldui priklausė Pšezdzieckių rūmai Foksalio g. Varšuvoje, tie patys, kuriuose buvo sukauptas Tyzenhauzų ir Pšezdzieckių giminių archyvas bei biblioteka. Artima giminystė bei prieiga prie šaltinių, kurių dalies jau nebėra, įgalino Reinoldą pateikti nemažai smulkesnių detalių apie Marijos užsiėmimus bei gyvenimą. Pagrindinę grafienės biografiją su didžiausiais gyvenimo nuopelnais aprašė lenkų istorikas Andžejus Biernackis leidinyje „Polski Słownik Biograficzny“[[12]](#footnote-12). Didesnėje dalyje istoriografijos Mariją sutinkame tik „šmėkštelint“ įvairiuose kontekstuose.

**Grafaitė Pastovyse**

Pradedant kalbėti apie Mariją, netikslumai istoriografijoje prasideda jau kalbant apie jos gimimo datą. Į istoriografiją yra įėjusios dvi datos: 1823 m. ir 1827 m.[[13]](#footnote-13) Minėtoji G. Giunterytė-Puzinienė savo dienoraštyje nurodo, jog Marija buvusi dviem metais jaunesnė už seserį Eleną, o 1842 m. jai sukakę 19 metų[[14]](#footnote-14). Pranešime apie Marijos mirtį 1890 m. taip pat nurodoma, jog jai buvę 67 metai[[15]](#footnote-15), kaip ir spaudoje po jos mirties kaip jos gimimo metai minimi 1823 m.[[16]](#footnote-16) Jeigu šios datos – 1823 m. ir 1827 m. – jau buvo svarstytos istoriografijoje, tuomet daugiau klaustukų iškelia Marijos asmens dokumentai. Rusijos imperijos 1858 m. gegužę išduotame pase Marijai Tyzenhauzaitei-Pšezdzieckienei nurodoma, jog jai tuo metu – 32-eji metai[[17]](#footnote-17), todėl remiantis šiuo dokumentu galime teigti, jog Marija gimė 1825 m. Kitame jos – prancūziškajame – pase, išduotame 1854 m. gruodį, Marijos amžiumi nurodyta 30 metų[[18]](#footnote-18). Darant prielaidą, jog prieš mėnesį Marijai buvo ką tik suėję 31 metai (gimimo data laikant 1823 m.), tačiau darant pasą turėta nepatikslinta informacija, šis pasas turėtų liudyti, jog Marija visgi gimė 1823 m., bet ne 1825 m. ar 1827 metais. Taigi patikimiausia visgi laikytume 1823 m. datą, apie kurią kalba šaltiniai. M. Tyzenhauzaitė gimė lapkričio 13 d. Pastovyse (db. Baltarusija), grafų Konstantino Tyzenhauzo ir Valerijos Vankavičiūtės šeimoje[[19]](#footnote-19). Šeimoje Marija (pilnas vardas – Marija Ona Valerija) buvo antras vaikas – vyresnis už ją buvo brolis Zbignevas. 1825 ir 1830 m. šeimą papildė dar trys nariai – sesuo Elena ir jaunėlis brolis Reinoldas. Apie 1830 m. gimęs brolis Vladislavas mirė dar kūdikystėje.

Mokomi teik Marija, tiek kiti šeimos vaikai buvo namie. Vaikų lavinimu rūpinosi tėvai. Piešimo, muzikos bei ornitologijos vaikus mokė Konstantinas[[20]](#footnote-20), Valerija daugiau laiko skirdavo dukterų lavinimui[[21]](#footnote-21). Daugiau žinių apie Marijos lavinimąsi namuose bent kol kas neturime.

Grafaitė buvo daili mergina. M. Tyzenhauzaitės atvaizdas yra žinomas iš 1845 metų[[22]](#footnote-22). M. Tyzenhauzaitė buvo žavingos išvaizdos, balto odos, tamsių akių, laibos talijos, grakšti, o pagal metus – rimta ir darbšti[[23]](#footnote-23). Dar sužadėtinis apie ją taip rašė: „*Labai graži mergina, tamsios[[24]](#footnote-24) akys mėto žaibų ugneles, po tamsiomis blakstienomis slepiasi siauri akių vokai, nosis liekna, taip gerai dorais bruožais reaguoja, per plonas lūpas, kurios dažnai prasiveria nuo šypsenos, atidengiančios baltus dantis* [...]*... Jos linksmumas toks didelis, toks nuoširdus, toks absoliutus.“*[[25]](#footnote-25) Kitokių detalių, kurių apie Marijos išvaizdą neaprašė jos mylimasis ir kurie nematomi iš jos atvaizdų, sužinome iš Marijos pasų. Moteris buvo pailgo veido, mėlynų akių, išskirtinių žymių neturėjo, vidutinio ūgio – 1,63 metro[[26]](#footnote-26).

**Grafaitė tampa grafiene – santuoka su Aleksandru**

Marija dar būdama aštuoniolikmetė susižadėjo su A. Pšezdzieckiu. Šis prieš tai pagal savo tėvo Konstantino valią buvo susižadėjęs su jos pussesere Hermancija, tačiau po poros metų sužadėtuvės nutrūko. 1841 m. vasarą Aleksandras, lankydamasis Pastovyse, regis įsimylėjo iš pirmo žvilgsnio Mariją, „*kurios išauklėjimas labiau atitiko jo pomėgius* [ir]*, po kelių dienų su ja susižiedavo*“[[27]](#footnote-27). Vestuvės greitai įvykti negalėjo dėl tuo metu šeimoje buvusio gedulo[[28]](#footnote-28) ir sužadėtinius siejusios giminystės: jiedu buvo antros eilės pusbrolis ir pusseserė[[29]](#footnote-29). Daugiau nei metus trukusį sužadėtuvių laiką aprašė Marijos pusseserė. Matyt, ne paslaptis giminėje buvo tai, jog visą laiką korespondencija tarp poros vyko tik iš vienos pusės – Aleksandras rašė Marijai laiškus su kreipiniu „*Mano mieloji pussesere...*“, o šiuos pirma visada perskaitydavo sužadėtinės tėvas – grafas K. Tyzenhauzas[[30]](#footnote-30). Visą sužadėtuvių laiką M. Tyzenhauzaitė praleido pas tėvus Pastovyse, o sužadėtinis – Čarniostrove (db. Ukraina), Pastovyse apsilankė tik kelis kartus[[31]](#footnote-31). Visoje sužadėtuvių istorijoje išryškėja ir Marijos paklusnumas bei nuolankumas: „*tuos laiškus, kuriuos gaudavo tėvui nesant, paklusni duktė persiųsdavo tėvui į Vilnių, kad šis pirmas juos perskaitytų, ir tada nekantriai laukdavo jų grįžtant[[32]](#footnote-32)*“. Su tuo sužadėtiniai taikstėsi kone iki pat santuokos – tik 1842 m. gavus popiežiaus dispensą jų santuokai, Aleksandras leido sau familiaresnius kreipinius laiškuose[[33]](#footnote-33). 1842 m. paskutiniaisiais mėnesiais gana staigiai buvo pradėtos planuoti M. Tyzenhauzaitės ir A. Pšezdzieckio vestuvės.

Apie Marijos ir Aleksandro vestuves žinoma iš tos pačios Marijos pusseserės Gabrielės dienoraščio. Tą pačią dieną – 1842 m. lapkričio 12 d. – buvo suplanuotos dvigubos vestuvės. Tuoktis Marijanos Pšezdzieckytės-Tyzenhauzienės, senelės, apartamentų koplyčioje Varšuvoje Karališkojoje gatvėje, turėjo dvi anūkės: sūnų Rudolfo ir Konstantino dukterys Hermancija ir Marija[[34]](#footnote-34). Žinutė apie šias vestuves pasirodė ir XIX a. lenkiškoje spaudoje. Marijos ir Aleksandro sutuoktuves lakoniškai nušvietė 1842 m. Varšuvos dienraštis „*Kurjer Warszawski*“: „*8 valandą vakare religinė giesmė Veni Creator pripildė Lessla namų saloną prieš neįprastas iškilmes. Garbaus amžiaus Marija iš Pšezdzeckių, grafienė Tyzenhauzienė, našlė po LDK gvardijos šefo, apsupta dviejų savo giminės kartų ir vertų susirinkusių asmenų būrio, suteikė palaiminimą dviem anūkėms, dukterims dviejų savo sūnų, p. Rudolfo ir garb. pono Konstantino, grafų Tyzenhauzų, iš kurių pirmojo* [duktė] *Hermancija su grafu Severinu Uruskiu, antrojo* [duktė] *Marija su grafu Aleksandu Pšezdzieckiu (gerai žinomu mūsų literatūroje), sūnumi Podolės gubernijos maršalkos, tapo sujungti šventais santuokos saitais. Koplyčioje prisirinkus skirtingų giminaičių, po atitinkamų jaudinančių kalbų garb[usis] kunigas Nadolskis, Misionierių vizitatorius, ir garb[usis] kunigas Benjaminas, brolių OO. kapucinų provincijolas, laikė* [apeigas]*. Naujai palaimintos poros kartu su gausia draugų virtine perėjo prie gausiai nukrautų saldumynais stalų, prie jų pagarsint daug tostų, o šiandien po vidurnakčio jaunieji paliko Varšuvą, pajudėdami į dvi skirtingas puses link karalystės sienų, palikdami už savęs širdingus likusiųjų linkėjimus*[[35]](#footnote-35).“

**Gyvenimas užsienyje**

Po santuokos jaunieji neišvyko į jokią kelionę. Kurį laiką liko Varšuvoje, kiek pakeliavę ir aplankę Aleksandro motinos giminaičius, vėliau apsigyveno Aleksandro namuose Čarniostrove. Iš čia šeimai ir giminaičiams Marija dažnai rašė laiškus, kuriuose pasakojo apie naują vietą[[36]](#footnote-36). Kažkurį laiką pora gyveno ir rūmuose Varšuvoje Foksalio gatvėje. Po santuokos Marija esą pasikeitusi, vyras apie ją sakęs jog ji „*išmintinga kaip Saliamonas ir linksmutė kaip kikilis“*[[37]](#footnote-37). Neilgai trukus – jau kitais metais po santuokos – grafai Pšezdzieckiai susilaukė pirmos atžalos. Tai buvo dukrytė, kurią šeima pavadino Elenos vardu. Šis vardas tiek Marijos, tiek Aleksandro šeimoje buvo jau ankstesnėse kartose, šį vardą nešiojo ir Marijos sesuo[[38]](#footnote-38). Ši Pšezdzieckių duktė greta kitų jų vaikų – sūnų Konstantino ir Gustavo – retai prisimenama. Nieko keisto – mažylė mirė sulaukusi vos vienerių. Marijos anūkas Reinoldas rašo, jog grafienė buvo apimta gilaus sielvarto ir *melancholijos*, dar labiau ją slėgė ir sunkėjanti brolio Zbignevo plaučių džiova[[39]](#footnote-39), kuri neilgai trukus pasiglemžė ir jį[[40]](#footnote-40).

Vos po kelerių metų santuokos, 1845 m. Marija išvyko su Aleksandru Italijos link. A. Pšezdzieckis jau jaunystėje ėmė reikštis kaip literatas bei istorikas. Jo kelionės į Italiją tikslas buvo šaltinių Lenkijos istorijai tirti paieška. Po skaudžių įvykių šeimoje savotiška atgaiva šis kelionės etapas tapo ir Marijai. Sutuoktiniai keliavo ne vieni – į kelionę jie vyko su Aleksandro motina, kuriai gydytojai dėl silpnos sveikatos rekomendavo pabūti pietuose[[41]](#footnote-41), bei Marijos seserimi Elena. Pradžia Italijoje Tyzenhauzaitėms vis dar buvo sudėtinga. Tuo metu, kai grafas Pšezdzieckis lankėsi įvairiuose priėmimuose ir baliuose siekdamas užmegzti savo darbui reikalingų pažinčių, Marija buvo užsidariusi ir nelinko į viešumą, nes pati nesveikavo ir gedėjo mirusio brolio[[42]](#footnote-42). Moterys Italijoje visgi rado kitą atgaivą – seserys naudojosi proga mokytis pas žymiausius to laikmečio akvarelistus[[43]](#footnote-43).

Nepaisant menkesnio nei Aleksandro aktyvumo visuomenėje, Marija Italijoje susipažino su įvairias asmenimis. Be dailininkų, pas kuriuos tobulino dailės įgūdžius[[44]](#footnote-44), 1846 m. sausį Marija su šeima vyro Aleksandro reikalais Romoje buvo priimta pas tuometinį popiežių Grigalių XVI. Pas pastarąjį grafas prašė leidimo pasinaudoti Vatikano archyvais Lenkijos istorijos studijoms[[45]](#footnote-45). Bendraujant su Vatikanu, šeima susipažino ir su Italijos kardinolu, tuomet laikytu hiperpoliglotu Džiuzepe Mecofančiu (Giuzepe Mezzofanti). R. Pšezdzieckis pasakoja vieną kuriozišką atvejį apie Marijos ir kardinolo pažintį. Vieno sutuoktinių su kardinolu pokalbio metu, kuomet Aleksandras su D. Mecofančiu šnekučiavosi lenkiškai, Marija pokalbio metu įterpdavusi ir vieną kitą lietuvišką (!) žodį, jog kardinolas bent kiek suprastų, kas tai per kalba. Tačiau patys grafai Pšezdzieckiai buvo labai nustebinti, kuomet kardinolas ne tik supratęs tai, ką pasakiusi Marija, bet netgi atsakęs jai tokiu ilgu tekstu lietuvių kalba, jog pati Marija ne viską supratusi, nes mokėjusi tik keletą pasakymų ta kalba[[46]](#footnote-46). Šis epizodas kelia ir šiek tiek klausimų: ar Marija tikrai galėjo šiek tiek mokėti lietuviškai? Galbūt autorius lietuvių kalba pavadino baltarusių kalbą? Marija juk užaugo dabartinės Baltarusijos teritorijoje. Tiesa, ji ir jos šeima turėjo ryšių ir su tikrosios Lietuvos teritorija, tačiau XIX a. pirmoje pusėje lietuvių kalba vis dar tebebuvo valstietijos kalba. Tikėtina, jog lietuvių kalbą Marija galėjo pažinoti ir iš literatūros, tačiau kad būtų galima vienareikšmiškai atsakyti į šį klausimą, reikėtų nagrinėti Tyzenhauzų bibliotekos rinkinius – ar Marijos gyvenamojoje aplinkoje buvo tokios literatūros. Romoje grafienė susipažino ir su poetu Kiprijonu Norvidu (Cyprian Norwid), su kuriuo bendravimas laiškais truko ir vėliau[[47]](#footnote-47). Paskutinieji du kaip ir kiti menininkai – Eženas Delakrua (Eugène Delacroix) ar Horacijus Vernė (Horace Vernet) – papildė M. Tyzenhauzaitės-Pšezdzieckienės autografų albumą, dovanotą jai sutuoktinio dar iki vestuvių[[48]](#footnote-48).

Kelionės Italijoje metu Pšezdzieckių šeima pagausėjo, 1846 m. birželį Neapolyje Marija ir Aleksandras susilaukė antrojo vaiko, pirmojo sūnaus Konstantino. Gimus vaikui, dėl karštos vasaros šeima turėjo iš didmiesčio persikelti į mažesnius miestelius, kurį laiką gyveno Šiaurės Italijoje, čia Marija daug laiko skyrė rūpintis naujagimio sveikata bei praktikuodama savo pomėgį dailei, o 1847–1848 m. šeima apsigyveno Nicoje. Konstantinui jau ūgtelėjus, motina sūnų piešdavo įvairiausiomis pozicijomis. Nors vis dar laikėsi atokiau nuo viešumos, tačiau jeigu dalyvaudavo kokiame nors priėmime, pati pasirūpindavo tiek savo, tiek sesers Elenos tualetais[[49]](#footnote-49). Iš Italijos šeima į Varšuvą sugrįžo po ketverių metų – 1849 m. rudenį.

**Sugrįžus į Lenkiją**

Šeimai grįžus į Varšuvą reikėjo spręsti rezidencijos klausimą, nes Pastovys po tėvo K. Tyzenhauzo mirties priklausė Marijos broliui Reinoldui, o Aleksandro tėvo rezidencija – broliui Karoliui. Sugrįžti į rūmus Varšuvoje Foksalio gatvėje Marija nenorėjusi dėl skaudžių prisiminimų po dukters Elenos mirties. Šią rezidenciją pardavus, šeima nusipirko rūmus Rymarskos gatvėje. Apie šiuos rūmus ir Mariją XIX a. pab. spaudoje rašyta: „[Grafienė] mėgo būti apsupta inteligentų ir būti literatų ir menininkų draugijoje, kurie dalyvaudavo gyvuose ir iki šiol prisimenamuose penktadienių susibūrimuose grafų Pšezdzieckių namuose 1849–1857 m.“[[50]](#footnote-50) Šeimininkauti pora pradėjo ir dar iki kelionės į Romą įsigytuose rūmuose Varšuvos pašonėje Foksalyje. Šie rūmai buvo įsigyti panaudojant Marijos santuokai gautą pasogą[[51]](#footnote-51).

1850 m. Marija pagimdė antrą sūnų, kuriam suteikė Gustavo vardą. R. Pšezdzieckis teigia, jog Marija, sužinojusi apie trečią nėštumą, tikėjosi ir laukė gimstant mergaitės: laukimo laikotarpiu namuose buvo kuriama romantiška ir šviesi atmosfera puošiant namus gėlėmis ir Aleksandrui garsiai skaitant Marijai Getės tekstus. Būsimai mergaite netgi buvęs išrinktas vardas – Marija Juzefa[[52]](#footnote-52), tačiau 1850 m. kovą gimė berniukas...

Grįžus iš Italijos, grafienės kelionės nesibaigė. Varšuvoje Marija ir toliau tobulino savo dailės įgūdžius bei palaikė ryšius su menininkais, kurių darbus kolekcionavo ar teikdavo jiems užsakymus[[53]](#footnote-53). Vedina įvairių priežasčių – susipažinti su dailininkais ar pasirūpinti savo bei vaikų sveikata – Marija ir vėliau daug laiko praleido užsienyje. 6 deš. Marija, susižavėjusi pas pažįstamą ponią Elžbietą Krasinską pamatytu Franco Ksaviero Vinterhalterio tapytu portretu, panoro pati užsisakyti portretą pas dailininką, tuo metu labai populiarų tarp Europos elito ir valdovų. Tam Marija sudėtingu politiniu metu, kuomet prasidėjo Krymo karas, leidosi į Prancūziją, kuri kare buvo pagrindinė Rusijos imperijos priešininkė. Grafienei prancūzai suteikė pasą ir įsileido ją – pasak R. Przezdzieckio, taip nutiko dėl to, jog prancūzai skyrė tikruosius rusus nuo jų užimtų lenkų[[54]](#footnote-54). Taigi grafienei portretą užsisakyti pavyko. Prancūziją M. Tyzenhauzaitė-Pšezdzieckienė vėliau lankė ir sveikatinimosi tikslais, o 1852–1863 m. gyveno Prancūzijoje kartu su sūnumis, kurie čia mokėsi[[55]](#footnote-55). Rokiškio krašto muziejuje saugomas Rusijos imperijos grafienei 1858 m. išduotas metus galiojantis pasas, kuriame nurodoma, jog su tikslu pagerinti sveikatą jai ir jos tarnaitei leidžiama keliauti į Vokietiją, Italiją, Belgiją ir Prancūziją[[56]](#footnote-56). Dažniausiu kelionės tikslu dėl jos pačios ar sūnų sveikatos buvo Badeno miestas (dabar Baden Badenas, Vokietija)[[57]](#footnote-57). Dažnos kelionės į užsienį turėtų byloti, jog grafienė buvo silpnokos sveikatos. Problemų ji taip pat turėjo su regėjimu[[58]](#footnote-58).

**Gyvenimas našle**

Tuo metu Marijos vyras Aleksandras intensyviai dirbdavo tiek publikuodamas tekstus, tiek rūpindamasis leisti šaltinius. Netikėtai Aleksandras mirė 1871 m. gruodį svečiuodamasis Krokuvoje taip pat darbo reikalais. Nei sutuoktinės, nei sūnų šalia nebuvo. Marija tuo metu su sūnaus Konstantino žmona Elžbieta Pliateryte-Zyberg buvo išvykusi į Heidelbergą vėlgi dėl sveikatos, sūnūs tuo metu buvo Varšuvoje[[59]](#footnote-59). Marija našlavo beveik devyniolika metų. Šiuo laiku ji kaip ir anksčiau užsiėmė menine veikla, tuo pačiu – labdaryste bei mecenatyste[[60]](#footnote-60). Dar viena svarbi netektis Marijos laukė po devynerių metų. Tėvai ir brolis Zignevas jau buvo mirę, jaunesnioji sesuo Elena, taip ir nesukūrusi šeimos, pasaulį paliko gana jauno amžiaus 1864 metais. 1880 m. užsienyje staiga mirė jauniausias Marijos brolis R. Tyzenhauzas, Tyzenhauzų turto paveldėtojas po tėvo Konstantino mirties. Tačiau Reinoldas taip pat buvo vienišas, palikuonių nepaliko, todėl vienintelė paveldėtoja buvo paskutinioji gyva likusi K. Tyzenhauzo duktė – Marija. Ši netektis Marijai pridėjo ne tik naujų valdų, turtų, bet ir darbų. Paveldėjusi Tyzenhauzų giminės turtus, jo „*administravimu beveik iki paskutinės minutės užsiėmė pati*“[[61]](#footnote-61)*.* Paskutinį gyvenimo dešimtmetį Marija ir toliau užsiėmė visuomenine veikla ir labdara, o jos funduoti projektai apėmė ne tik Lenkijos teritoriją, bet ir Lietuvą bei Latviją. Šiuos darbus grafienė nuveikė kaip „*gera Katalikų Bažnyčios duktė*“, „*deganti tikėjimu ir dievobimingumu*“[[62]](#footnote-62).

Per visą gyvenimą Marija nuveikė pakankamai darbų. Už savo veiklą Marija XIX a. pabaigoje spaudoje apibūdinta kaip „*garbingos kilmės ir gražių dorybių ponia* [..., kuri] *nuo lopšio matė kilmingųjų pavyzdį meilės tiesai ir grožiui, tarnavimo geriems tikslams ir nešimo gėrybių savo artimiesiems, taigi visą gyvenimą stengėsi sekti tuos pavyzdžius, kurie ją lydėjo tėvų ir vyro namuose*“[[63]](#footnote-63).

Gyvenimą grafienė baigė 1890 m. gegužės 5 d. Varšuvoje. Šios didikės veiklų reikšmę liudija ir šiam įvykiui skirtos žinutės lenkiškoje spaudoje. 1890 m. gegužės 9 d. numeryje dienraštis „*Kurjer Warszwski*“ aprašė grafienės laidotuvių procesiją: *„Šiandien nuo pat ankstyvo ryto laikytos mišios prie grafienės Pšezdziekienės palaikų. Nuo 10 val. buvo jo eminencija vyskupas Raškevičius, apsuptas seminarijos alumnų ir kitų dvasininkų. Garbingas dvasininkas, apsivilkęs baltą mitrą ir juodą kapą, laikė pamaldas, vėliau vigiliją. Mirusiosios išlydėjimas vyko tokia tvarka. Gedulingą eiseną pradėjo Labdarybės draugijos našlaičiai. Toliau* [po jų] *ėjo* [...] *brolija. Toliau* [po jų] *ėjo gailestingumo seserys* [...]*. Dvasininkija* [procesijoje] *susidėjo iš 40 dvasininkų, kurių tarpe buvo du rokitai. Karstą nuosavoje baržoje keisdamiesi vieni po kito nešė valstiečiai (po šešis iš kiekvienos valdos) ir valdininkai. Už karsto rikiavosi šeima ir aristokratų šeimų ir įvairūs visuomenės atstovai. Už jų ėjo šešių arklių karavanas. Tokia eisena ėjo Senatorių, Gluosnių gatvėmis, Saksų aikšte, Mozūrų, Jerevanos, Maršalkų, Naugarduko gatvėmis[[64]](#footnote-64). Kapinės prie Šv. Petro ir Povilo bažnyčios buvo užgultos minios visuomenės, laukiančios jau nuo ryto. Į šventovę įleisti tik su leidimais. Prie šventovės laukė dar dvasininkų iš įvairių parapijų. Bažnyčia buvo gedulingai papuošta juodu audeklu, langai uždengti, katafalkas ir didysis altorius papuošti egzotiška augmenija ir daugeliu šviesių žvakių* (?)*. Pamaldų metu choras, diriguojant Quatriniui, atliko religinę giesmę Pater noster* [...] *pagal Moniušką. Šalia katafalko buvo pastatyti krėslai šeimai ir artimiausiems asmenims. Tose vietose buvo abu velionės sūnūs: grafai Konstantinas ir Gustavas* [...]*, grafienė* [Aleksandra] *Augustinienė Potockienė, grafas* [Aleksandras?] *Žyščevskis, kunigaikštis Antanas Radvila* [...] *ir t. t. Prie karsto buvo daugybė vainikų, iš kurių dauguma neturėjo užrašų* [...]*. Gedulinga suma baigėsi 12 valandą* [...]*. Eisena, vadovauta arkivyskupo ir dviejų vyskupų, pajudėjo per kapines į šalia esantį mauzoliejų, pastatytą mirusios matronos lėšomis. Į vidų buvo įleista tik dvasininkija ir artimiausia šeima. Toje vietoje, kur pirmieji ilsisi fundatorės palaikai, turi atsirasti sarkofagas didingas* [[65]](#footnote-65)“.

Iškilmingos laidotuvės ir pagiriamieji žodžiai po jų spaudoje apie grafienę M. Tyzenhauzaitę-Pšezdzieckienę liudija ne tik titulą – grafienė – ar turtus, bet ir tikruosius nuopelnus. Marija ne tik buvo atsidavusi savo šeimai emociškai, ji rūpinosi ja per savo visuomenines veiklas. Šeima neatsiejama ir nuo Marijos visą gyvenimą ugdyto ir tobulinto pašaukimo dailei.

1. Хенрихс Сомс, Альбом "Terra Mariana" - подарок Папе Римскому I Льву XIII (1888 г.) : литовские эпизоды, in: *Acta humanitarica universitatis Saulensis*, 2009, t. 9, p. 176-184. [↑](#footnote-ref-1)
2. Nijolė Lukšionytė-Tolvaišienė, Rokiškio bažnyčia: statybos istorija ir meniniai bruožai, in: *Rokiškis. Miestas. Kraštas. Žmonės*. Sud. Edmundas Rimša, Vilnius, 1999. [↑](#footnote-ref-2)
3. Józef Ziemczonok, Konstanty Tyzenhauz 1786–1853. Uczony. Mecenas, Warszawa 2007. [↑](#footnote-ref-3)
4. J. Ziemczonok, Rajnold Tyzenhauz (1830–1880). Myśliciel. Reformator. Mecenas, Warszawa 2010. [↑](#footnote-ref-4)
5. #  Rajnold Przezdziecki, *Aleksander Przezdziecki: Historyk literat z XIX wieku*, Toruń, 2000.

 [↑](#footnote-ref-5)
6. J. Ziemczonok, Traktem*Stefana Batorego. Postawy na pograniczu kultur 1409–1939–2009*, Warszawa. 2009. [↑](#footnote-ref-6)
7. Rokiškio krašto muziejus (toliau RKM)-46225. [↑](#footnote-ref-7)
8. Pvz.: RKM-4493, 4415, 4487 ir t.t. [↑](#footnote-ref-8)
9. *Tygodnik ilustrowany*, Warszawa, 24-ego maja, 1890 r., nr. 21; *Kurjer Warszawski*, 25 listopada roku 1842, nr. 313; *Kurjer Warszawski*, 9 maja roku 1890, nr. 127. [↑](#footnote-ref-9)
10. Gabrielė Giunterytė-Puzinienė, *Vilniuje ir Lietuvos dvaruose: 1815–1843 metų dienoraštis*, Vilnius, 2005. [↑](#footnote-ref-10)
11. R. Przezdziecki, *Aleksander Przezdziecki*. [↑](#footnote-ref-11)
12. Andrzej Biernacki, Marija Przezdziecka 1823-11-13 - 1890 05 05, in: *Internetowy* Polski Słownik Biograficzny, prieiga internetu: <http://www.ipsb.nina.gov.pl/a/biografia/maria-przezdziecka>. Tekstas publikuotas in: Polski słownik biograficzny, *t. 29, Przerębski Samuel - Raduński Edmund, Część wstępna*, Wrocław, 1986. [↑](#footnote-ref-12)
13. Plačiau šį klausimą aptaria J. Ziemczonokas in: *Traktem Stefana  Batorego*, s. 279–280. [↑](#footnote-ref-13)
14. G. Giunterytė-Puzinienė, *Vilniuje ir Lietuvos dvaruose*, p. 131, 276. [↑](#footnote-ref-14)
15. Pranešimas apie Marijos Tyzenhauzaitės-Pšezdzieckienės mirtį (iš David Szapary Donadelo rinkinio). [↑](#footnote-ref-15)
16. *Tygodnik ilustrowany*, Warszawa, 24-ego maja, 1890 r., nr. 21, s. 326. [↑](#footnote-ref-16)
17. RKM-46225, l. 1. [↑](#footnote-ref-17)
18. RKM-18165. [↑](#footnote-ref-18)
19. A. Biernacki, Marija Przezdziecka. [↑](#footnote-ref-19)
20. Ten pat. [↑](#footnote-ref-20)
21. G. Giunterytė-Puzinienė, *Vilniuje ir Lietuvos dvaruose*, p. 134. [↑](#footnote-ref-21)
22. Jos portreto, tapyto Franco Ksaviero Vinterhalterio (Franc Xavier Winterhalter) paveikslo fotokopija publikuota: August Sokołowski, *Dzieje porozbiorowe narodu polskiego ilustrowane,* *t. 4 [1831-1908]*, Warszawa, 1904, s. 137. [↑](#footnote-ref-22)
23. R. Przezdziecki, *Aleksander Przezdziecki*, s. 60. [↑](#footnote-ref-23)
24. Tekste: „czarne oczy“. Tiesa, Marijos pasuose nurodoma akių spalva visai ne juoda... [↑](#footnote-ref-24)
25. Ten pat, s. 61. [↑](#footnote-ref-25)
26. RKM-18165; 46225. [↑](#footnote-ref-26)
27. G. Giunterytė-Puzinienė, *Vilniuje ir Lietuvos dvaruose*, p. 273. [↑](#footnote-ref-27)
28. Ten pat. 1841 m. mirė Valerija Vankavičiūtė, Konstantino Tyzenhauzo žmona, Marijos motina. [↑](#footnote-ref-28)
29. Marijos Tyzenhauzaitės senelė Marijona Pšezdzieckyte-Tyzenhauzienė ir Aleksandro senelis Antanas Pšezdzieckis buvo brolis ir sesuo. [↑](#footnote-ref-29)
30. G. Giunterytė-Puzinienė, *Vilniuje ir Lietuvos dvaruose*, p. 279, 288. [↑](#footnote-ref-30)
31. R. Przezdziecki, *Aleksander Przezdziecki*, s. 62. [↑](#footnote-ref-31)
32. G. Giunterytė-Puzinienė, *Vilniuje ir Lietuvos dvaruose*, p. 286. [↑](#footnote-ref-32)
33. Ten pat, p. 288. [↑](#footnote-ref-33)
34. G. Giunterytė-Puzinienė, *Vilniuje ir Lietuvos dvaruose*, p. 292–293; A. Biernacki, Marija Przezdziecka. [↑](#footnote-ref-34)
35. *Kurjer Warszawski*, 25 listopada roku 1842, nr. 313, s. 1 [↑](#footnote-ref-35)
36. R. Przezdziecki, *Aleksander Przezdziecki*, s. 71. [↑](#footnote-ref-36)
37. G. Giunterytė-Puzinienė, *Vilniuje ir Lietuvos dvaruose*, p. 311. [↑](#footnote-ref-37)
38. R. Przezdziecki, *Aleksander Przezdziecki*, p. 76; J. Zemczionok, traktem, s. 281. [↑](#footnote-ref-38)
39. R. Przezdziecki, *Aleksander Przezdziecki*, s. 83. [↑](#footnote-ref-39)
40. Zbignevas Tyzenhauzas mirė 1845 m. [↑](#footnote-ref-40)
41. *Tygodnik ilustrowany*, Warszawa, 24-ego maja, 1890 r., nr. 21, s. 326. [↑](#footnote-ref-41)
42. R. Przezdziecki, *Aleksander Przezdziecki*, s. 94. [↑](#footnote-ref-42)
43. Ten pat, s. 93. [↑](#footnote-ref-43)
44. Deja, konkečios pavardės istoriografijoje neminimos. [↑](#footnote-ref-44)
45. R. Przezdziecki, *Aleksander Przezdziecki*, s. 96. [↑](#footnote-ref-45)
46. Ten pat, s. 98. [↑](#footnote-ref-46)
47. Ten pat. [↑](#footnote-ref-47)
48. A. Biernacki, Marija Przezdziecka; R. Przezdziecki, *Aleksander Przezdziecki*, s. 98. [↑](#footnote-ref-48)
49. R. Przezdziecki, *Aleksander Przezdziecki*, s. 103–114. [↑](#footnote-ref-49)
50. *Tygodnik ilustrowany*, Warszawa, 24-ego maja, 1890 r., nr. 21, s. 326. [↑](#footnote-ref-50)
51. Ten pat, s. 124-125; A. Biernacki, Marija Przezdziecka. [↑](#footnote-ref-51)
52. R. Przezdziecki, *Aleksander Przezdziecki*, s. 127. [↑](#footnote-ref-52)
53. Daugiau apie Marijos meninę veiklas bei fundacijas – planuojamame antrame ciklo straipsnyje. [↑](#footnote-ref-53)
54. R. Przezdziecki, *Aleksander Przezdziecki*, s. 160–161; A. Biernacki taip pat teigia, jog pasu grafienei pasirūpino pats Napoleonas III: A. Biernacki, Marija Przezdziecka. [↑](#footnote-ref-54)
55. A. Biernacki, Marija Przezdziecka. [↑](#footnote-ref-55)
56. RKM-46225. [↑](#footnote-ref-56)
57. R. Przedziecki, *Aleksander Przezdziecki*, s. 164. [↑](#footnote-ref-57)
58. Ten pat, s. 207. [↑](#footnote-ref-58)
59. Ten pat, s. 260. [↑](#footnote-ref-59)
60. Daugiau apie tai – planuojamame antrame ciklo straipsnyje. [↑](#footnote-ref-60)
61. *Tygodnik ilustrowany*, Warszawa, 24-ego maja, 1890 r., nr. 21, s. 326. [↑](#footnote-ref-61)
62. Ten pat. [↑](#footnote-ref-62)
63. Ten pat. [↑](#footnote-ref-63)
64. „*... ulicami: Senatorską, Wierzbową, placem Saskim, Mazowiecką, Erywańską, Marszałkowską i Nowogrodzką.*“ [↑](#footnote-ref-64)
65. *Kurjer Warszawski*, 9 maja roku 1890, nr. 127, s. 5. [↑](#footnote-ref-65)